GiliGold/VAD_KnessetCorpus huggingface dataset:
אריאל אטיאס: להחליט שעושים מכרז ל-5,000 יחידות זה יפה, אבל לתרגם את זה למכרז זה אומר לתכלל את זה עם משרדי תחבורה, תשתיות, בריאות, מים ורשויות מקומיות.
קריאה: ארגוני ירוקים.
אריאל אטיאס: זה אחרי שהתוכנית מאושרת.
אריאל אטיאס: אי אפשר לא להזכיר את משרד האוצר, שהוא גדול ועומד על גביו, ובדברים שמתאים לנו ולא מתאים להם, הם הקובעים.
אריאל אטיאס: אין על כך ויכוח.
אריאל אטיאס: כולם יודעים את זה.
אריאל אטיאס: זו לא המצאה מהיום.
אריאל אטיאס: ברמת המספרים – יש לנו היום 200,000 יחידות דיור מאושרות בין חדרה לגדרה.
אריאל אטיאס: הן מאושרות על הנייר, וקשה לתרגם אותן למכרזים.
אריאל אטיאס: יש עליהן חסמים תכנוניים, יש עליהן חסמים כספיים.
אריאל אטיאס: לפעמים אנחנו רואים כותרת יפה בעיתון: "אושרה תוכנית ל-700 יחידות דיור במקום איקס".
אריאל אטיאס: היא אושרה, אבל אי אפשר למכרז אותה בגלל ששמו עליה כל כך הרבה שרשראות:
אריאל אטיאס: בתנאי שזה יקרה, בתנאי שמשרד התחבורה יקבל את חלקו, בתנאי שמשרד הבריאות יקבל את חלקו וכו'.
אריאל אטיאס: בסוף זה שווה כמה עשרות מיליונים, אין מי שמשחרר את זה, בוועדה יושב מישהו שרוצה לקבל את ההחלטה פה אחד, כל אחד קיבל את התנאי שלו וכולם מרוצים, אבל אי אפשר לתרגם את זה למכרז.
אריאל אטיאס: אני לא בא לתת תירוצים למה לא יוצאות קרקעות.
אריאל אטיאס: אני בא להסביר את הקשיים.
אריאל אטיאס: אפשר לפתור את זה, אבל כפי שאמר המפקח על הבנקים: צריך סינרגיה בין המשרדים השונים.
אריאל אטיאס: אנחנו סורקים תוכנית-תוכנית, ואיפה שיש חסמים חוזרים לוועדה המחוזית ומשנים את התנאי, או שמשחררים כסף, או שמסדרים את זה עם הרשות המקומית.
אריאל אטיאס: לא צריך לחכות עד שיאושרו תוכניות חדשות.
אריאל אטיאס: יש לנו תוכניות.
אריאל אטיאס: הרבה יותר מהר לשחרר אותן מאשר לחכות לתוכניות החדשות.
אריאל אטיאס: אני מדבר איתכם על מספרים של 200,000.
אריאל אטיאס: נכון שמתוכם יש הרבה פרטיים, אבל לנו יש מעל 50,000.
אריאל אטיאס: אני לא מדבר על השטחים החקלאיים.
אריאל אטיאס: יש 12,000 יחידות דיור במרכז של קרקע חקלאית, תב"א מאושרת, שאפשר למכרז מחר, אבל יש קשיים עם החקלאים שלא משחררים את הקרקע.
אריאל אטיאס: התחלנו לתבוע אותם בבתי משפט.
אריאל אטיאס: בחודשים האחרונים הגשנו תביעות בבתי משפט כנגד חקלאים שלא משחררים את הקרקע.
אריאל אטיאס: למרות זאת, אנחנו לא נחים על זרי הדפנה.
אריאל אטיאס: אנחנו מושכים תוכניות בשיניים, ומוציאים אותן למכרזים בהיקפים שלא היו.
אריאל אטיאס: אנחנו רוצים לשים 30,000 השנה.
אריאל אטיאס: זה לא ביום אחד להביא את התוכניות.
אריאל אטיאס: מי שמתלונן על כך שמינהל מקרקעי ישראל מספסר בקרקעות המדינה, זה קשקוש.
אריאל אטיאס: המחירים שנותנים על הקרקעות באזורי הביקוש הם 100%-200% מעל מה שהשמאי מבקש.
אריאל אטיאס: בגלל המחסור בהיצע, הקבלנים רוצים לזכות במכרז ומעלים את המחיר של הקרקע.
אריאל אטיאס: אנחנו לא מבקשים כאלה מחירים.
אריאל אטיאס: יש לנו דוגמאות כאלה לרוב.
חמד עמאר: האם אין אפשרות שמינהל מקרקעי ישראל יגביל את המחיר?
אריאל אטיאס: המחיר של הדירה נקבע על פי היכולת של הקבלנים למקסם את המחיר.
אריאל אטיאס: גם אם תיתן לו קרקע בחינם, אם חסרות דירות הוא יגבה את המחיר הגבוה ביותר שהוא יכול.
אריאל אטיאס: הם לא תורמים או עמותות חסד.
אריאל אטיאס: הם לא ארגונים לדיור למען הצעירים.
אריאל אטיאס: ככל שהם לא יכולים לגבות את המחיר הגבוה ביותר, הם יגבו.
אריאל אטיאס: אתה יודע מה ההוכחה שלי?
אריאל אטיאס: קרקעות שנקנו במחירים נמוכים מאוד בתוכניות שאושרו מזמן נמכרות היום במחיר הגבוה ביותר.
אריאל אטיאס: אני לא ממציא פה משהו.
אריאל אטיאס: זה דבר ברור.
אריאל אטיאס: אני גם לא בא אליהם בתלונות.
אריאל אטיאס: אני אומר דבר אחד: אנחנו לא מצפים שהקבלנים יתרמו את חלקם ויוזילו את המחירים.
אריאל אטיאס: אנחנו צריכים לגרום לתחרות יותר גבוהה.
אריאל אטיאס: ככל שנוציא יותר יחידות דיור ככה המחירים ירדו.
אריאל אטיאס: אני רוצה להתייחס עכשיו לעניין של המפקח על הבנקים.
אריאל אטיאס: אנחנו נמשיך לשווק ולהגדיר את ההיצע.
אריאל אטיאס: יש לנו עבודה משותפת עם האוצר.
אריאל אטיאס: ישנה ועדת חסמים שתפקידה לקחת את התוכניות הבעייתיות ולתרגם אותן למכרזים.
אריאל אטיאס: אני מקווה שהיא תתחיל לפעול בצורה יותר משמעותית על מנת לשחרר את זה.
אריאל אטיאס: בכל מה שקשור לרמת המודעות, כפי שהמפקח אמר, אנחנו בהחלט מברכים על כל משהו שמייצר מודעות ומקטין את הביקוש לדירות להשקעה.
אריאל אטיאס: אני רוצה לתת לכם מספרים.
כרמל שאמה-הכהן: אדוני השר, אז למה משרדך התנגד להעלאת מס רכישה לדירות להשקעה?
אריאל אטיאס: אנחנו לא התנגדנו לשום דבר.
כרמל שאמה-הכהן: בוועדה הזאת ישבה נציגה שלך, בזמן שאני הצעתי הצעה לפני מספר חודשים.
אריאל אטיאס: זה משהו אחר.
אריאל אטיאס: אתה רצית לבוא בעסקה אחרת לגמרי.
אריאל אטיאס: אתה באת ואמרת, שאנחנו נחליט על 5% בדירות להשקעה.
אריאל אטיאס: ככל שזה לא מגיע עם שחרור של הדירות הקיימות היום, זה לא יעיל.
אריאל אטיאס: זה יעיל רק בדרך אחת.
אריאל אטיאס: אני אתן את המספרים: 102,000 עסקאות היו בשנת 2009, כאשר 78,000 מתוכם דירות יד שניות.
אריאל אטיאס: אלה הדירות הכי זמינות להשקעה והכי תוקעות את הזוגות הצעירים.
אריאל אטיאס: בהן קונים וגרים.
אריאל אטיאס: לא צריך לחכות לאישורים ולהיתרים.
אריאל אטיאס: לוקח 3 שנים להרים דירה.
אריאל אטיאס: אם אנחנו על ידי נתינת תמריצים – ומשרד האוצר יודע את דעתי.
אריאל אטיאס: אני הצעתי להם כמה הצעות.
אריאל אטיאס: אני לא רוצה להתייחס לזה פה, כי אני עדיין בדיאלוג איתם – לאלה שקנו דירות להשקעה לשחרר את הדירות שלהם החוצה לשוק ובמקביל נעשה את מה שאתה אומר – לא באותה דרך ולא באותם אחוזים – זה יעזור.
אריאל אטיאס: זה שרק מעלים ולא נותנים תמריץ למי שאסף מלאי של דירות לשחרר אותן החוצה, הרי הוא יחכה 4 שנים ואחרי 4 שנים הוא ישחרר את הדירה ולא ישלם מיסים.
אריאל אטיאס: יש אינספור כלים.
אריאל אטיאס: זה לא הדיון עכשיו.
כרמל שאמה-הכהן: כדי להעמיד דברים על דיוקם אני רוצה לומר, שבשעתו שהצעתי העלאת מס רכישה הצעתי יחד עם זאת חלון של שנתיים למכור דירות עם פטור ממס שבח.
כרמל שאמה-הכהן: זה היה הצעד המשלים.
כרמל שאמה-הכהן: משרדך אז טעה שהתנגד.
כרמל שאמה-הכהן: אגב, ממשלת הונג-קונג אמצה את השיטה הזו כבר לפני חצי שנה.
אריאל אטיאס: אני עדיין מתנגד לחצי עבודה.
כרמל שאמה-הכהן: אני לא אמרתי חצי עבודה.
אריאל אטיאס: אני הגשתי למשרד האוצר הצעה, ואני מקווה שאנחנו נשמע עליה בתקופה הקרובה.
אריאל אטיאס: יש דיונים בינינו.
אריאל אטיאס: מאחר ואנחנו לפני חוק ההסדרים, לפני התקציב הדו-שנתי, יש סל של פתרונות שמשרד האוצר בכוחו לעזור לנו לגרום לירידה יותר מהר מאשר שההיצע ישפיע.
אריאל אטיאס: זה יכול לקרות מיד: הפחתות מסים, משחקי דירה ראשונה-שנייה.
אריאל אטיאס: ככלל, אני חושב שצריך לקבוע שיש עולם הדירות הראשונות ועולם הדירות השניות.
אריאל אטיאס: זה אף פעם לא יכול להיות אותו דבר.
אריאל אטיאס: מדובר בסל של דברים: מע"מ על דירה ראשונה, השתתפות בהחזרי משכנתא.
אופיר אקוניס: למה הממשלה לא עושה את זה?
אופיר אקוניס: עכשיו הגעת לנקודה.
אופיר אקוניס: שהממשלה תעשה ותביא את ההצעות האלה.
אופיר אקוניס: אי אפשר לחכות לנו בהצעות חוק פרטיות.
אופיר אקוניס: הממשלה צריכה להתחיל לפעול.
אופיר אקוניס: היא צריכה להתחיל למשול בעניין הזה.
אופיר אקוניס: יש משבר בשוק הדיור, ואי אפשר להגיד: הממשלה הקודמת.
אופיר אקוניס: בזמן הממשלה הקודמת היתה עלייה הכי מאז'ורית.
אריאל אטיאס: אני מאוד שמח שאתה מחזק את ידיי בדרישה לממשלה.
אריאל אטיאס: מי זו הממשלה?
קריאה: האוצר.
אופיר אקוניס: בוא נשמע את שר הבינוי והשיכון.
אופיר אקוניס: אתה פירטת כאן שורה של צעדים מצוינים.
אריאל אטיאס: אני אומר לכם כשר הבינוי והשיכון וכחבר תנועת ש"ס, שעשתה מאבק לקבל את התיק הזה עם מינהל מקרקעי ישראל בשביל להשפיע על מחירי הדירות שירדו לכל המגזרים, חה"כ טיבייב.
אריאל אטיאס: ראש הממשלה יודע את דעתי, שר האוצר יודע את דעתי, אגף תקציבים יודעים את דעתי.
אריאל אטיאס: כאשר אתה אומר לי: הממשלה תעשה, צריך להפנות את זה לראש הממשלה, כאשר הוא רוצה להעביר רפורמה של רכבות הוא עשה זאת על הראש של כולם.
אריאל אטיאס: כאשר הוא רצה להעביר רפורמה במינהל מקרקעי ישראל, הוא עשה את זה.
אריאל אטיאס: זה עוד לא קורה, זה עוד לא מתבצע, אבל זה דיון אחר שצריך להתקיים בוועדת המשנה.
אריאל אטיאס: אני שמח, חה"כ אקוניס, שאתה הרמת את הכדור הזה.
אריאל אטיאס: כאשר אתה אומר "הממשלה תעשה", תדע שכל הממשלה תתמוך בתמריצים שיינתנו לדירה ראשונה.
אופיר אקוניס: אני אהיה יותר חד.
אופיר אקוניס: למה אתה לא מביא הצעה לממשלה?
אופיר אקוניס: תדונו בזה בממשלה, תתקבל הצעת מחליטים.
אופיר אקוניס: בתוכנית הרכבות כך בדיוק היה.
אופיר אקוניס: ראש הממשלה החליט, היתה התנגדות, אבל בסופו של דבר זה התקבל.
אריאל אטיאס: אני רוצה להגיד לך איך הדברים עובדים בממשלה.
אריאל אטיאס: אתה בעזרת השם יום אחד תהיה שר.
אריאל אטיאס: אני אתן לך פטנט של עשה ועל תעשה.
אריאל אטיאס: נניח שאני רוצה להעלות נושא לדיון בממשלה.
אריאל אטיאס: מי שקובע את סדר היום זה ראש הממשלה.
אריאל אטיאס: אם הוא מחליט שזה לא עולה, זה לא עולה.
אריאל אטיאס: אם הוא מחליט שאין רוב, אין רוב.
אריאל אטיאס: יש לו את אוטומט שרי הליכוד, שגם אתה מאותה מפלגה.
אופיר אקוניס: לא זה מה שהצעתי.
אריאל אטיאס: אני אגיד לך מה דרך המלך.
אריאל אטיאס: אני ישבתי עם ראש הממשלה פעמיים-שלוש, ותהיה לנו החודש עוד ישיבה.
אריאל אטיאס: אני יושב גם עם משרד האוצר ואומר: זה סל הכלים, תבחרו אחד-שניים מתוך הסל, ותביאו משהו שהממשלה עושה למען הזוגות הצעירים.
אריאל אטיאס: להגדיל את ההיצע זה מצוין, זה ינצח את הכל, אבל זה ייקח יותר זמן מעולם המיסים והתמריצים שאפשר להתקיים עכשיו ומיד.
אריאל אטיאס: לכן, אני שמח שוועדת הכלכלה דנה ומדברת, אבל אין לה סמכות להחליט.
אריאל אטיאס: פה תמיד יש תמימות דעים למען כולם, אבל הם לא ברמת החלטה.
אריאל אטיאס: ברמת החלטה יושבים במשרד האוצר.
אריאל אטיאס: יש דיונים במשרד האוצר על סל של כלים ותמריצים לזוגות צעירים לקראת התקציב הדו שנתי.
אריאל אטיאס: בעבר סגרו בפניי את הדלת.
אריאל אטיאס: זה לא סוד שהיתה לי התקפה לא מבוטלת עם משרד האוצר, וסגרו בפניי את הדלת ברמת הדיונים.
אופיר אקוניס: אתה לא נראה כל כך חלש עד כי אתה לא יכול לפתוח את הדלת.
אריאל אטיאס: אני יכול להגיד לכם, שבחודשים האחרונים השתנתה המנגינה במשרד האוצר ביחס לדרישות שלנו לגבי העולם הזה של המיסוי ושל העזרה לזוגות הצעירים.
אריאל אטיאס: אני יודע שלא כל מה שאני מבקש אני אקבל, אבל אם אנחנו מביאים סל של כלים ואחד או חלק מהם יתקבלו זה טוב.
אריאל אטיאס: זה מתאים לעכשיו בגלל שאנחנו לפני תקציב דו שנתי.
אריאל אטיאס: זה רלוונטי לעכשיו.
אריאל אטיאס: לבסוף, אני חייב להתייחס למפקח על הבנקים.
אריאל אטיאס: המפקח אמר שמטרתו המרכזית היתה לעורר מודעות.
אריאל אטיאס: אל"ף, תודה.
אריאל אטיאס: זה חשוב.
אריאל אטיאס: יש מודעות גם בלי זה, אבל זה עוזר למודעות.
אריאל אטיאס: אם בדרך למודעות אנחנו פוגעים או מקשים על מי שבכל מקרה קשה לו, אז זו בוודאי לא המטרה של המפקח.
אריאל אטיאס: מה האפשרות?
אריאל אטיאס: להבדיל בין עולם הדירה הראשונה לעולם הדירה השנייה.
אריאל אטיאס: זה אפשרי.
אריאל אטיאס: מתוך 102,000 בשנת 2009 היו 30% דירות להשקעה.
אריאל אטיאס: לוקחים את ה-30% האלה ומטילים עליהם לא 0.75% אלא 1.5%, להגדיל להם את ההפרשה.
רוני חזקיהו: ומאיפה זה בא?
אריאל אטיאס: אתה מבקש להגדיל ב-0.75% את ההפרשה.
אריאל אטיאס: תחליט שיפרישו 1.5% כדי להקשות רק על הדירות להשקעה.
רוני חזקיהו: אנחנו לא עומדים בפני סכום שאני צריך שיהיה לבנקים שיפרישו.
רוני חזקיהו: אנחנו לא עוסקים בגבייה, כך שאני מוריד מפה ולוקח משם.
אריאל אטיאס: אתה מנסה להקשות את החיים על אלה שאתה אומר: שיזהרו.
רוני חזקיהו: אנחנו לא רוצים שייקחו סיכונים מיותרים.
אריאל אטיאס: אז כדי שלא ייקחו סיכונים צריך לעשות שני דברים.
רוברט טיבייב: כל הכבוד לכם שאתם דואגים.
רוני חזקיהו: זה לא בציניות.
אריאל אטיאס: כדי שלא ייקחו סיכונים צריך לעשות שני דברים: שהבנקים יתייחסו להלוואה ולכושר ההחזר של המלווה כאילו הריבית עלתה.
אריאל אטיאס: לא להתייחס אליה כאילו זה עכשיו וזה יפתיע יום אחד.
אריאל אטיאס: הם עושים את זה היום.
אריאל אטיאס: אני גם משוחח עם הבנקים.
אריאל אטיאס: הם יודעים שיום אחד הריבית תעלה.
אריאל אטיאס: הם רוצים לראות את ההחזר של הלווה, מה ההכנסות שלה, מי הערבים שלו ומה היכולת שלו להחזיר.
אריאל אטיאס: הם בודקים את זה.
אריאל אטיאס: אם הם רוצים לשים על זה חיזוקים, מצוין.
אריאל אטיאס: יש לנו יכולת – ואנחנו עושים את זה היום בלי בירוקרטיה ובלי כאב ראש.
אריאל אטיאס: משרד הבינוי והשיכון יודע למי יש דירה ראשונה, למי היתה דירה משנת 1971.
אברהם מיכאלי: יש דירות שנמכרו מזמן-מזמן.
אריאל אטיאס: אפשר להחליט בהחלטה פשוטה, שפוגעת בדיוק ביעד של המשקיעים - ואני שמח להגיד, שהמפקח על הבנקים לא סגר בפניי את הדלת.
אריאל אטיאס: אני נפגשתי איתו, הצעתי את ההצעה הזאת, והוא בהחלט פתוח לשמוע.
אריאל אטיאס: כפי שהוא אמר, הוא בא לפה לשמוע.
אריאל אטיאס: אני אשמח שאנחנו בעצה אחת נוכל להצליח להחליט, שבתקופה הקרובה הקשחת התנאים תהיה לגבי מי שזו הדירה השנייה עבורו.
יעקב אדרי: לפחות תנסה.
אריאל אטיאס: אפשר לנסות את זה.
אריאל אטיאס: אם זה לא מצליח, נמשיך בדרך.
אריאל אטיאס: אני מדגיש, שהפגיעה הגדולה ביותר זה בדירות יד שנייה ולא מקבלנים, כי אלה דירות שמיד זמינות למגורים לזוגות צעירים, והן גם הזולות ביותר, ככל שאלה דירות קטנות באזורי ביקוש, כדי להשכיר לסטודנטים וכו'.
אריאל אטיאס: לכן, אני חושב שטוב תעשו אם תתייחסו לדיונים פה ולביקורת הציבורית שהיתה.
אריאל אטיאס: ראיתי שעיתון "דמרקר" פרסם שזה רק 50 שקלים.
אריאל אטיאס: אף אחד לא יודע כמה זה יהיה.
אריאל אטיאס: יש בנק אחד שהודיע שהוא הולך להעלות באחוז וחצי את הריבית, בנק אחר אמר שזה 0.3% ובנק אחר אמר שהוא לא יודע.
אריאל אטיאס: דבר אחד בטוח: תרומות לא יהיו פה.
אריאל אטיאס: יבקשו מהם להפריש, הם יעלו את זה.
אריאל אטיאס: זה נכון שיש תחרות, אבל יבקשו.
אריאל אטיאס: לכן, בקשתי שאנחנו נמשיך לדון בינינו ונעביר אליהם את כל הנתונים של פילוח הדירות: דירה ראשונה ודירה שנייה.
אריאל אטיאס: לפחות ננסה את התנאי הזה לגבי הדירה השנייה, כדי שהציבור ירגיש שהממשלה לא מנסה לעצור את הביקוש על ידי הכבדה על מי שגם ככה קשה לו.
אופיר אקוניס: קודם כל למדנו שתנועת ש"ס תומכת בתקציב דו שנתי.
אופיר אקוניס: זה דבר שהוא חשוב.
אריאל אטיאס: לא זה מה שאמרתי.
אריאל אטיאס: אמרתי שיש דיונים על התקציב.
אופיר אקוניס: חשבתי שכן.
אברהם מיכאלי: זה יגיע, אופיר.
אברהם מיכאלי: זה יגיע בסוף.
אופיר אקוניס: אני חושב שזו תמיכה חשובה.
אופיר אקוניס: גם אתם יכולים לתמוך, חה"כ אדרי.
אופיר אקוניס: דבר נוסף, אדוני, אמרת שאתה עומד להיפגש עם ראש הממשלה ולהציג בפניו שורה של צעדים להקלה במצב.
אריאל אטיאס: הצגתי את זה כבר, אבל תהיה עוד פגישה.
אופיר אקוניס: אני מציע, שתציג זאת גם לכנסת.
אופיר אקוניס: אנחנו גם רוצים לדעת מהם הצעדים שמשרד הבינוי עומד לעשות.
אופיר אקוניס: בחלוקת התפקידים בממשלה, אתם צריכים להציע והממשלה תקבל ברוב קולות או לא תקבל.
אופיר אקוניס: אני מאמין, שלאחר שכנוע שלך מליאת הממשלה כן תקבל את הרעיונות שלכם להקלה על זוגות צעירים ורוכשי דירה ראשונה.
אופיר אקוניס: כאשר תסיים את שיחותיך עם ראש הממשלה, תחזור אלינו ותיתן לנו סקירה על כך.
אופיר אקוניס: אני חושב, שזה מאוד יעניין את הציבור כולו.
אופיר אקוניס: חה"כ שאמה, בבקשה.
כרמל שאמה-הכהן: מתחילת כהונתי בכנסת, נושא הדיור זה נושא מרכזי שמעסיק אותי, במיוחד מחירי הדיור.
כרמל שאמה-הכהן: בניגוד למפקח על הבנקים, אני חושב שאנחנו נמצאים כבר בתוך הבועה.
כרמל שאמה-הכהן: כאשר הוא אומר שהוא מנסה למנוע בועה, לדעתי הוא מנסה למנוע התפוצצות של הבועה וכיווץ מבוקר שלה.
כרמל שאמה-הכהן: זו המטרה שלו.
כרמל שאמה-הכהן: בועה כבר קיימת.
כרמל שאמה-הכהן: כאשר אומרים שמחירים מנותקים מערכים ריאליים, זו הגדרה של בועה.
כרמל שאמה-הכהן: אין הגדרה אחרת.
כרמל שאמה-הכהן: יכולה להיות בועה קטנה, יכולה להיות בועה בינונית, יכולה להיות בועה ענקית, אבל הבועה קיימת.
כרמל שאמה-הכהן: כמה שעות לאחר הפרסום ההחלטה האחרונה של המפקח על הבנקים שוחחנו טלפונית, והפניתי אליך את הבקשה שמונחת כאן על השולחן.
כרמל שאמה-הכהן: אני רוצה לציין, שאני מברך אותך על ההחלטה הזו, על הכיוון שלה, של להפריד בין הריבית לרוכשי דירות לבין הריבית במשק.
כרמל שאמה-הכהן: המגבלה שיש על בנק ישראל להרים את הריבית במשק קיימת מאילוצים אחרים שלא קשורים לשוק הדיור.
כרמל שאמה-הכהן: מצד שני, שוק הדיור משווע לדיור.
כרמל שאמה-הכהן: מצד אחד הגורמים שאמורים לטפל טיפול שורש בבעיה, שזה משרד השיכון, עושים כל מאמץ לשווק כל קרקע.
כרמל שאמה-הכהן: רואים שהמשרד עושה זאת, שזה חשוב לו, שזה בראש סדר העדיפות שלו, אבל ידיו יכולות להגיע עד לאן שהן יכולות להגיע.
כרמל שאמה-הכהן: משרד האוצר, לצערי, זה משרד שנעלם בעניין הזה.
כרמל שאמה-הכהן: משרד האוצר לא מבין את מהות הבעיה.
כרמל שאמה-הכהן: אני רק יכול לספר לך, שדיברתי עם גורם בכיר מאוד באוצר לפני מספר חודשים, בעת שהעליתי את ההצעה לגבי מס רכישה, והוא אמר לי: תביא לי תוכנית לעצירת ירידת המחירים, כי יש לנו נתונים שהמחירים כבר יורדים.
כרמל שאמה-הכהן: את זה גורם בכיר באוצר אמר לי.
כרמל שאמה-הכהן: הם אלה שצריכים להביא את הצעדים המיידיים.
כרמל שאמה-הכהן: משרד השיכון, כמו שאמרתי, מטפל בצעדים לטווח הבינוני והארוך, שזה שיווק הולך וגובר של קרקעות.
כרמל שאמה-הכהן: עד שהפירות יבשילו, כאבי הבטן שלהם הולכים וגדלים.
כרמל שאמה-הכהן: משרד האוצר, במיוחד רשות המיסים, יכול לטפל טיפול ישיר לווריד: הכבדה על רכישת דירות להשקעה, עידור מכירת דירות על ידי אנשים שמחזיקים דירות נוספות.
כרמל שאמה-הכהן: לאחר שהבנתי שהמסלול של העלאת הצעות במליאת הכנסת הוא קצת בעייתי מבחינת המשרדים פניתי לראש הממשלה וקיימתי ישיבה עמו בעניין ההצעות שהאוצר אמור לנקוט.
כרמל שאמה-הכהן: ראש הממשלה הביע נכונות לבחון זאת, והפנה אותי אל האוצר ורשות המיסים.
כרמל שאמה-הכהן: מאז אנחנו מתגלגלים בדיונים מספר, ולפי מה שאני יודע בימים הקרובים זה קרוב להכרעה.
כרמל שאמה-הכהן: מדובר במספר צעדים שעשויים לעזור בצורה מיידית.
כרמל שאמה-הכהן: הפשרה של קרקעות ושיווק של קרקעות לא יעזרו כל עוד יש ערים של כספים זמינים להשקעה, שאין להם אפיקים להשקעה, לא מבחינת התשואה.
כרמל שאמה-הכהן: היום לאדם שמחזיק בכסף פנוי - בין אם זה התפנה מהמשבר בשוק ההון ובין אם זה התפנה מפיקדון כיוון שהריבית ירדה לאפס - אין איפה לשים את הכסף אם הוא רוצה לקבל תשואה נוספת.
כרמל שאמה-הכהן: הוא מרגיש תחושה של חוסר כדאיות להשקיע, לסגור את הכסף, שהוא יוצא מן חצי פראייר.
כרמל שאמה-הכהן: זה משליך לגבי הרפורמה שאמורה לבוא מכיוון האוצר.
כרמל שאמה-הכהן: בנוסף, מקלט מס היחידי שנשאר היום במדינת ישראל הוא שוק הדיור.
כרמל שאמה-הכהן: אדם רוצה להרוויח כסף מבלי לשלם מס.
כרמל שאמה-הכהן: לרוב, זה מהשכרת דירה, שם יש פטור שהוא די משמעותי, ובטח מרווחי ההון.
כרמל שאמה-הכהן: אנחנו יודעי, שאף אחד כמעט לא משלם מס שבח.
כרמל שאמה-הכהן: על מניות משלמים מס, על הדיבידנד מהמניות משלמים מס, על הריבית על הפיקדונות משלמים מס, על כל רווח הון בשוק ההון ובמקום אחר משלמים מס.
כרמל שאמה-הכהן: המקום היחידי שנשאר מעוות, שהוא דווקא המקום בו העשירים מרוויחים, זה שוק הדיור להשקעה.
כרמל שאמה-הכהן: זה לא צודק ולא שוויוני.
כרמל שאמה-הכהן: שם המדינה משום מה שכחה והשאירה פטור ממס שהוא די גורף.
כרמל שאמה-הכהן: מנתוני הכנסות המדינה אנחנו רואים שאף אחד לא משלם מס שבח.
כרמל שאמה-הכהן: מדובר בעסקאות טעות, עסקאות כפויות – כולם יודעים לעשות את תכנון המס הנכון ולא לשלם מס שבח.
כרמל שאמה-הכהן: כל עוד יש שילוב של הרים של מזומנים, של מקלט מס, של תופעת העדר ושל תחושה שהמחירים עולים בלי הפסקה והמדינה נמצאת במצב של אזלת יד, המחירים ימשיכו לעלות.
כרמל שאמה-הכהן: זה מנותק מכל ערכים ריאלים.
כרמל שאמה-הכהן: אדוני המפקח על הבנקים, אני רוצה להפנות אליך שלוש שאלות נקודתיות בעניין טיוטת ההנחיות שלך: מה לגבי חוזים חתומים?
כרמל שאמה-הכהן: הבנתי שהעיקרון שלך הוא לא להחיל רטרואקטיבית.
כרמל שאמה-הכהן: מצד שני, גם אתה לא רואה מול העיניים שלך חוזים, אלא רק עסקאות של מימון דיור.
כרמל שאמה-הכהן: זה התחום שאתה מפקח עליו.
כרמל שאמה-הכהן: מבחינת ההגינות – כל מי שחתם על רכישת דירה והסתמך על נתונים מסוימים של נטילת משכנתאות.
כרמל שאמה-הכהן: כולם עושים פרה-רולינג בתכשירים שלהם.
כרמל שאמה-הכהן: פתאום לבוא ולהנחית עליהם מכה, גם אם היא שולית, האם זה נכון לא להחריג אותם?
כרמל שאמה-הכהן: מה השיקול לא להחריג אותם?
כרמל שאמה-הכהן: יש פה קריאה מקיר לקיר, אדוני המפקח.
כרמל שאמה-הכהן: נדירים המצבים בהם יש קריאה מקיר לקיר בוועדת הכספים ובוועדת הכלכלה.
כרמל שאמה-הכהן: זה עוד יותר נדיר ולא נכון כאשר יש מי שמתעלם מכך.
כרמל שאמה-הכהן: היו מקרים בעבר – זה לא קרה אתכם, כי היחסים אתכם מצוינים - בהם היו כאן פקידים מאוד בכירים ומקצועיים, שהתעלמו מקריאה מקיר לקיר של חברי ועדת הכלכלה והכספים.
כרמל שאמה-הכהן: מאז לא יצאו מזה דברים טובים.
כרמל שאמה-הכהן: אני רוצה לדעת, האם המשרד שלך ביצע בדיקה, כמה זוגות צעירים או זוגות בכלל לא ירכשו דירה כתוצאה מההנחיה שלך.
כרמל שאמה-הכהן: האם נעשתה בדיקת רגישות של האנשים, ומה המשמעות של אנשים שיאבדו את קורת הגג ושוב ייזרקו לשוק השכירות וירדפו אחרי הזנב של עצמם.
כרמל שאמה-הכהן: בשיחה שלנו זיהיתי נכונות חיובית לשקול את העניין בצורה רצינית.
כרמל שאמה-הכהן: אני נותן לך עצה חינם, כי אנחנו כחברי כנסת לא יכולים להנפיק חשבוניות.
כרמל שאמה-הכהן: קח עצה חינם לבחון את הבקשה שלנו להפרדה.
כרמל שאמה-הכהן: גם הציבור דורש את זה.
כרמל שאמה-הכהן: אנחנו לא באים פה על תקן פופוליסטי.
כרמל שאמה-הכהן: ברגע ששמעתי את זה, המחשבה הראשונה היתה הרגישות לאנשים האלה, שגם ככה הנטל עליהם הוא כבד מנשוא כתוצאה מכך שאנחנו לא הצלחנו למתן את מחירי הדיור.
כרמל שאמה-הכהן: הכשל הזה הוא של כולנו, מי פחות ומי יותר.
כרמל שאמה-הכהן: יש לנו אחריות בסיסית וחובה לספק דיור וקורת גג במחיר סביר וראוי – דיור בר השגה, כמו שאנחנו חייבים לספק מים וחשמל לציבור אזרחים.
כרמל שאמה-הכהן: לכן, אדוני המפקח, אני פונה אליך בכל לשון של בקשה.
כרמל שאמה-הכהן: תשקול זאת שוב, ואם צריך לדבר עם עוד מישהו בבנק ישראל, אנחנו נשמח לעשות זאת.
כרמל שאמה-הכהן: להשאיר את המצב בצורה הזו, זה לא נכון.
כרמל שאמה-הכהן: זה מצב לא מאוזן.
ציון פיניאן: בישיבה שהיתה באולם הזה נציג מאחד הארגונים הביא לידיעת החברים, שהיום הדירה הממוצעת לקניה היא 165 מטר.
ציון פיניאן: כולנו הזדעקנו.
ציון פיניאן: אני חושב שבממוצע מדובר ב-135 מטר.
ציון פיניאן: הילדים למדו איפה אנחנו חטאנו, ואז הם קונים דירה של 135 מטר.
ציון פיניאן: כלומר, עלות דירה בפריפריה היא מיליון שקל פלוס או מינוס.
ציון פיניאן: האם הגזרה הזאת לא משפיעה על ההחזר החודשי?
ציון פיניאן: ישנה התניה של הבנקים, שכפופה להכנסה חודשית של הזוג.
ציון פיניאן: היום זה עומד על 20% מההכנסה.
ציון פיניאן: האם ה-20% יישארו 20% או שזה יגדל.
ציון פיניאן: בנוסף, אני מציע להחריג את הזוגות הצעירים שזו דירה ראשונה שלהם.
ציון פיניאן: צריך להחיל את זה גם על זוגות צעירים שרוצים מחר לעבור דירה.
ציון פיניאן: הבן שלי מחר רוצה למכור את הדירה הראשונה שלו ולעבור דירה.
ציון פיניאן: זה צריך לחול גם עליו.
ציון פיניאן: צריך לעשות החרגה של הדירה הראשונה לזוגות צעירים.
ציון פיניאן: את המושג החרגה למדתי בכנסת.
ציון פיניאן: עושים את זה בהרבה מאוד מקרים.
אופיר אקוניס: חה"כ טיבייב, בבקשה.
רוברט טיבייב: אני בכנסת מייצג את הפריפריה, העולים, ובוודאי את הזוגות הצעירים ואת החיילים המשוחררים.
רוברט טיבייב: אני גאה שאני מאופקים.
רוברט טיבייב: אני לא ברחתי משם.
רוברט טיבייב: אני נשארתי שם.
רוברט טיבייב: אני מסכים שיש עלייה במחירי הדירות, סביבת ריבית נמוכה וריבת משכנתאות גבוהה.
רוברט טיבייב: נחזור לאופקים, נחזור לארץ - דירה פשוטה בת 3 חדרים באופקים עולה חצי מיליון שקלים.
רוברט טיבייב: לפי ההנחיה, הבנק ייתן 60% משכנתא.
רוברט טיבייב: מאיפה תושב אופקים ייקח עוד 200,000 שקלים?
רוברט טיבייב: אין לו מאיפה לקחת.
רוני חזקיהו: אין איסור לתת משכנתא מעל 60%.
רוברט טיבייב: בהנחיה אתה נותן כיוון לבנקים, ובדיוק כך הם יפעלו.
אופיר אקוניס: זה הובהר בתחילת הישיבה.
אופיר אקוניס: אני ביקשתי הבהרה בעניין הזה.
רוברט טיבייב: אנחנו יודעים בדיוק על מה מדובר.
אופיר אקוניס: מדובר על הפרשה נוספת של 0.75%.
רוברט טיבייב: עוד שנה הבנקים לא ייתנו יותר מ-60% אם אין הון עצמי.
אופיר אקוניס: ההפרשה הנוספת פירושה יותר כסף שהלקוח צריך לשלם על המשכנתא, על ההלוואה.
ציון פיניאן: ההחזר גדל.
רוני חזקיהו: ואם הריבית תעלה בחצי אחוז הוא לא יצטרך לשלם?
אופיר אקוניס: אז הוא ישלם על הכל יותר.
חמד עמאר: ממילא הריבית תעלה בחצי אחוז.
חמד עמאר: אתה מוסיף משהו על העלייה של הריבית.
רוברט טיבייב: בטח שהוא מעלה.
חמד עמאר: האם זה יעצור את עליית הריבית.
אופיר אקוניס: זה יתווסף.
רוברט טיבייב: זה רמז לבנקים.
רוברט טיבייב: זו לא הנחיה.
רוברט טיבייב: זו הוראה לבנקים.
אופיר אקוניס: אם ביום שני האחרון לחודש יוני תהיה הודעה להעלאה בריבית, האם אתה מושך את מכתבך?
אופיר אקוניס: זה קשור.
אופיר אקוניס: תהיה העלאה על הכול של רבע אחוז, ובנוסף העלאה של ה-0.75%.
רוני חזקיהו: אנחנו לא מתמודדים עם מצבים היפותטיים.
רוני חזקיהו: כרגע אנחנו חיים בעולם של היום.
רוני חזקיהו: מחר נדבר על מחר.
אופיר אקוניס: אז אני שואל תיאורטית.
אופיר אקוניס: אז ניפגש בשבוע שבין יום שני האחרון של חודש יוני ל-30 ביוני?
רוני חזקיהו: לא, אנחנו לא צריכים להיפגש.
רוני חזקיהו: אם יהיה שינוי, נודיע על שינוי.
אופיר אקוניס: האם זה יכול להיות?
רוברט טיבייב: אני הבנתי, והמפקח הסכים עם זה, שמדיניות של בנק ישראל היא להעלות את מחיר הדירות באופן מלאכותי.
רוברט טיבייב: יכול להיות שזה הכיוון.
רוברט טיבייב: אנחנו פשוט חותכים אוכלוסייה שלמה, אוכלוסייה חלשה, ולא נותנים לה שום אפשרות לקנות את הדירה.
רוברט טיבייב: אנחנו פשוט בונים מדינת תל אבי.
רוברט טיבייב: שר הבינוי והשיכון אמר שיש המון תוכניות בין גדרה לחדרה, ושכח את הפריפריה בכלל.
אופיר אקוניס: תן לי להגיד לך משהו: גם בתל אביב זוג צעיר לא יכול לקנות דירה בכלל.
אופיר אקוניס: תל אביב הוחרגה מהישראלים.
אופיר אקוניס: תושב חוץ עשיר מאוד יכול לקנות דירה בתל אביב.
רוברט טיבייב: מה יעשו הזוגות הצעירים?
אופיר אקוניס: יהיו באותה בעיה שנמצאים בה תושבי אופקים – גם לא יוכלו לקנות דירה.
אופיר אקוניס: הבעיה היא לאומית.
רוברט טיבייב: האם הם ילכו לאופקים?
רוברט טיבייב: אין להם מה לחפש באופקים.
רוברט טיבייב: ילכו לשוק השחור והאפור לקחת כסף.
רוברט טיבייב: זה מה שהם יעשו.
מרינה סולודקין: אולי זו המטרה.
רוברט טיבייב: יכול להיות שזאת המטרה.
רוברט טיבייב: יכול להיות שהבנק השחור יקום באיזשהו שלב, ואנחנו נקבל את התוצאה.
רוברט טיבייב: אני מסכים עם חברי כרמל שאמה.
רוברט טיבייב: אין לנו פילוח על איזו אוכלוסייה אנחנו מדברים.
רוברט טיבייב: אנחנו לא יודעים את מי אנחנו הולכים להרוג.
רוברט טיבייב: אם אנחנו מתייחסים לשכבה של העולים החדשים בני 45 פלוס, אנחנו רואים שלא צבעו פה שום תוכנית פנסיה.
מרינה סולודקין: הם לא מכירים את המושג.
מרינה סולודקין: מה זה עולים חדשים?
מרינה סולודקין: זה אפס.
רוברט טיבייב: אין להם תוכנית חיסכון.
רוברט טיבייב: מאיפה יהיה להם הון עצמי בשביל לקנות דירה?
רוברט טיבייב: רבותיי, תחשבו על זה.
רוברט טיבייב: העשירים יותר, שלא צריכים את האחוזים שלכם בבנקים, יקנו את הדירות ממילא.
רוברט טיבייב: למי הם ימכרו?
רוברט טיבייב: לאותם אנשים שייקחו את ההלוואות בשום השחור והאפור.
רוברט טיבייב: האם זו המדיניות, או שאני לא מבין משהו?
רוברט טיבייב: כנראה שאני לא מבין משהו.
אופיר אקוניס: המפקח מרכז את כל השאלות שלכם, ואחר כך יענה.
אופיר אקוניס: חה"כ מוזס, בבקשה.
מנחם אליעזר מוזס: משנת 2006 ועד היום ירד מלאי הדירות החדשות למכירה ב-35%.
מנחם אליעזר מוזס: נתון חמור זה הוא ההסבר האמיתי לעליית מחירי הדירות.
מנחם אליעזר מוזס: האשם העיקרי – וחבל ששר השיכון לא כאן – הוא מינהל מקרקעי ישראל, אשר בידו לשנות את המגמה הזאת.